PATVIRTINTA

Molėtų rajono savivaldybės tarybos

2022 m. rugsėjo d.

sprendimu Nr. B1-

# MOLĖTŲ RAJONO SAVIVALDYBĖS RENGINIŲ IR PRAMOGINIŲ PASLAUGŲ ORGANIZAVIMO VIEŠOSIOSE VIETOSE TVARKOS APRAŠAS

# I SKYRIUS

# BENDROSIOS NUOSTATOS

1. Molėtų rajono savivaldybės renginių ir pramoginių paslaugų organizavimo viešosiose vietose tvarkos aprašas (toliau – Aprašas) nustato bendruosius renginių ir pramoginių paslaugų organizavimo Molėtų rajono viešosiose vietose reikalavimus, prašymų leisti organizuoti renginius ir pramogines paslaugas nagrinėjimo, leidimų išdavimo tvarką, renginių, pramoginių paslaugų organizatorių ir dalyvių teises, pareigas ir atsakomybę.

2. Aprašas taikomas renginiams ir pramoginėms paslaugoms, organizuojamiems Molėtų rajono viešosiose vietose. Aprašas netaikomas:

2.1. susirinkimams, kurie organizuojami Lietuvos Respublikos susirinkimų įstatymo nustatyta tvarka;

2.2. ne komerciniam naudojimui skirtam filmavimui (fotografavimui), reportažų, žinių, informacinių laidų filmavimui, kai nenaudojami įrenginiai, trukdantys pėsčiųjų ar transporto priemonių eismui;

2.3. lauko treniruotėms sportuoti skirtose vietose, švietimo ir ugdymo įstaigų netradicinėms pamokoms viešosiose erdvėse, kai nenaudojami įrenginiai, netrukdomas pėsčiųjų ar transporto priemonių eismas.

3. Aprašas nereglamentuoja renginių, vykstančių privatiems asmenims išnuomotose ar teisėtu pagrindu perduotose naudotis teritorijose ir uždarose patalpose.

4. Šio Aprašo privalo laikytis visi asmenys, kurie organizuoja renginius ir pramogines paslaugas Molėtų rajono viešosiose vietose.

5. Pagrindinės šiame Apraše vartojamos sąvokos:

5.1. **Asmeninė šventė** – šventė, susijusi su žmogaus gyvenimo ciklu ir (ar) žymi svarbiausius ritualus (gimtadienis, vestuvės, krikštynos, mergvakaris, bernvakaris ir pan.).

5.2. **Dalyvis** –renginyje dalyvaujantis asmuo (ne žiūrovas), kuriam renginio organizatorius yra pavedęs atlikti vieną ar kitą funkciją.

5.3. **Kilnojamas atrakcionų parkas** –pramoginiai įrenginiai ir jų įranga, skirti viešai naudoti asmenims linksminti jais pramogaujant: pramoginiai įrenginiai, priskirti potencialiai pavojingiems įrenginiams, irnesudėtingiatrakcionai, nepriskirti potencialiai pavojingiems įrenginiams.

5.4. **Komercinis renginys** – renginys, į kurį patekimas yra mokamas ar renginiu siekiama finansinės naudos. Prie komercinio renginio priskiriami renginiai, į kuriuos įleidžiama su bilietais, reklaminė akcija, reklaminio vaizdo klipo filmavimas, reklaminė fotosesija. Renginyje gali būti prekiaujama ir teikiamos paslaugos.

5.5. **Komisija** –nuolatinėrenginių ir pramoginių paslaugų, organizuojamų Molėtų rajono savivaldybės viešosiose vietose, derinimo komisija (toliau – Komisija), sudaroma Molėtų rajono savivaldybės administracijos direktoriaus įsakymu.

5.6. **Leidimas** – Molėtų rajono savivaldybės administracijos direktoriaus įsakymas, kuriuo patvirtinamas leidimas organizuoti renginį ar pramoginę paslaugą Molėtų rajono viešojoje vietoje (toliau – Leidimas).

5.7. **Didelis (masinis) renginys** – renginys, kuriame dalyvauja daugiau nei 500 žiūrovų ir (ar) dalyvių.

5.8. **Nedidelis renginys** – renginys, kuriame planuojamas dalyvių skaičius neviršija 100 žmonių.

5.9. **Nepilnamečiams skirtas renginys** – asmenims iki 18 metų skirtas renginys.

5.10. **Potencialiai pavojingi pramoginiai įrenginiai** – pramoginiai įrenginiai, kurie atitinka Lietuvos Respublikos Potencialiai pavojingų įrenginių priežiūros įstatyme nurodytas kategorijas ir Vyriausybės patvirtintus šių įrenginių kategorijų parametrus ir kuriuos naudojant dėl juose susikaupusios energijos ir vykstančių procesų kyla pavojus (galima grėsmė) žmonių gyvybei, sveikatai ar aplinkai.

5.11. **Pramoginė paslauga** – ne renginio metu teikiama paslauga, skirta viešai asmenims linksmintis ir pramogauti, kai tokiai paslaugai teikti nėra Molėtų rajono savivaldybės nustatyta tvarka patvirtinta vieta. Tai kilnojamas atrakcionų parkas, vandens atrakcionai, pripučiamas batutas, kilnojamas batutas, pripučiamas baseinas, oro balionas, žaidimų aikštelė, pramogų parkas, pramoginės transporto priemonės, riedlentės, riedučiai ir panašiai.

5.12. **Renginio organizatorius** – ne jaunesnis kaip 18 metų, veiksnus fizinis asmuo ar įstatymų nustatyta tvarka įregistruotas juridinis asmuo.

5.13. **Renginių koordinatorius** – Savivaldybės administracijos direktoriaus paskirtas darbuotojas / valstybės tarnautojas, koordinuojantis renginius viešosiose vietose, atsakingas už dokumentų nagrinėjimą ir leidimų renginiui organizuoti parengimą bei atsakymų į pranešimą apie renginį parengimą (toliau – Koordinatorius).

5.14. **Renginys** – šventė, koncertas, sporto varžybos, mugė, festivalis, paroda, reklaminė, socialinė ar kitokio pobūdžio akcija, ceremonija, atmintinos dienos minėjimas, cirko ir teatro vaidinimas, filmo (vaizdo klipo) filmavimas, masinė fotosesija, teatralizuotos eitynės, meninė akcija, meninė instaliacija, statinių, paminklų ir (ar) kitų objektų apšvietimas, papuošimas, renginiai ant vandens telkinių ir kiti vieši organizuoti žmonių susibūrimai, kurių forma nepriskiriama susirinkimui. Renginiais nelaikomos asmeninės šventės.

5.15. **Renginys ar pramoginė paslauga su gyvūnais** –paroda, sporto varžybos, rungtynės, mugė, aukcionas, cirko vaidinimas ar programa, konkursas, laida, filmo (vaizdo klipo) filmavimas, reklama, kitas viešas renginys ar pramoginė paslauga, kuriame naudojamas vienas ar daugiau gyvūnų.

5.16. **Viešoji tvarka** –moralės ir pagarbos principais pagrįstos bendrosios viešo elgesio taisyklės, egzistuojančios visuomenėje.

5.17. **Viešoji vieta** – Molėtų rajono savivaldybės teritorijoje esanti Savivaldybei ar valstybei nuosavybės teise priklausanti ar patikėjimo teise valdoma teritorija (aikštės, skverai, parkai, pėsčiųjų takai, paplūdimiai, stadionai ir kitos žmonių susibūrimams skirtos vietos), į kurią turi teisę patekti visi asmenys ir kurioje būnant asmeniui keliami tam tikri elgesio reikalavimai: gerbti ir nepažeisti kitų žmonių teisių, rimties, netrukdyti jiems.

5.18. **Vietinė rinkliava** – Savivaldybės tarybos sprendimu nustatyta privaloma įmoka, galiojanti Savivaldybės teritorijoje.

6. Asmenys, norintys viešosiose vietose organizuoti renginį ar pramoginę paslaugą, turi turėti Leidimą.

7. Leidimo organizuoti renginį nereikia nedideliam nekomerciniam renginiui, organizuojamam Savivaldybės teritorijoje, kurį organizuoja Savivaldybės biudžetinės įstaigos ir (ar) jų padaliniai. Tokio renginio organizatorius ne vėliau kaip prieš 3 darbo dienas iki renginio pradžios raštu pateikia Savivaldybės administracijai pranešimą apie organizuojamą renginį, nurodydamas renginio vietą ir laiką, pristatydamas renginio veiklas bei planuojamą renginio dalyvių skaičių. Koordinatorius parengia raštišką atsakymą (el. paštu) per 2 darbo dienas nuo pranešimo gavimo, kuriame patvirtinama renginio vieta ir laikas arba informuojama apie kitą toje pačioje viešojoje vietoje vyksiantį renginį.

8. Nedidelio nekomercinio renginio organizatorius privalo:

8.1. užtikrinti renginio dalyvių ir žiūrovų saugumą;

8.2. užtikrinti, kad renginio metu nebūtų trukdomas, draudžiamas ar ribojamas transporto priemonių eismas, o renginio organizatoriai ir dalyviai laikytųsi Kelių eismo taisyklių reikalavimų;

8.3. laikytis Bendrųjų gaisrinės saugos taisyklių ir kitų priešgaisrinės saugos reikalavimų;

8.4. netrikdyti viešosios rimties, asmenų ramybės, poilsio ar darbo;

8.5. renginio metu ir jam pasibaigus sutvarkyti renginio teritoriją.

9. Renginio rėmėjo vardo paskelbimas arba eksponavimas renginio metu ir renginio vietoje nelaikomas komercine reklama.

# II SKYRIUS

# PRAŠYMŲ PATEIKIMAS, NAGRINĖJIMAS IR

# SPRENDIMŲ PRIĖMIMAS

10. Prašymas dėl leidimo organizuoti renginį Savivaldybės administracijai gali būti pateikiamas:

10.1. ne anksčiau nei likus 6 mėnesiams iki renginio pradžios. Pateikus prašymą anksčiau leidimas renginiui neišduodamas;

10.2. ne vėliau kaip 10 darbo dienų iki renginio pradžios. Pateikus prašymą nesilaikant termino, leidimas renginiui gali būti neišduodamas.

11. Savivaldybės administracijos direktoriaus įsakymu patvirtinta prašymo forma skelbiama Savivaldybės interneto svetainėje [www.moletai.lt](http://www.moletai.lt).

12. Renginio organizatorius pasirašytą prašymą pateikia Savivaldybės administracijos direktoriui raštu, paštu arba elektroninėmis priemonėmis.

13. Renginio organizatorius kartu su nustatytos formos užpildytu prašymu privalo pateikti šiuos dokumentus:

13.1. įmonės, įstaigos, organizacijos registravimo pažymėjimo kopiją (fiziniams asmenims verslo liudijimo kopiją ar individualios veiklos pažymą);

13.2. schemą dėl eismo ribojimo (jei toks bus);

13.3. jei fizinis asmuo nesiverčia individualia veikla ar nevykdo verslo, šie dokumentai neteikiami (verslo liudijimo kopija/individualios veiklos pažyma).

14. Prašymas turi būti suderintas su aktualiomis renginiui atsakingomis institucijomis, pateiktos susijusių sudarytų paslaugų sutarčių kopijos (jei tokios bus):

14.1. dėl žmonių ir objektų saugumo užtikrinimo renginio teritorijoje su saugos tarnyba (masiniams renginiams). Apsaugos organizavimo planas, eismo ribojimo schema turi būti suderinti su Utenos apskrities vyriausiojo policijos komisariato Molėtų rajono policijos komisariatu (toliau – Policija);

14.2. dėl pirminės medicininės pagalbos suteikimo užtikrinimo renginio metu (visiems padidintos rizikos renginiams) su įstaigomis, turinčiomis teisę teikti pirminę medicininę pagalbą;

14.3. dėl minimalių higienos reikalavimų užtikrinimo renginio teritorijoje renginio metu (visiems ilgesniems nei 2 val. renginiams, visiems renginiams, kai teikiamos prekybos paslaugos) su įstaigomis, teikiančiomis biotualetų nuomos, šiukšlių tvarkymo paslaugas;

14.4. dėl renginio metu vykdomų veiklų, kurioms taikomi priešgaisrinės saugos reikalavimai, saugumo, pateikti tokių veiklų išdėstymo schemą, suderintą su Panevėžio priešgaisrinės gelbėjimo valdybos Molėtų rajono priešgaisrine gelbėjimo tarnyba;

14.5. dėl parodomųjų skrydžių saugumo su aviacija susijusių priemonių virš renginio teritorijos turėti Lietuvos Respublikos civilinės aviacijos direkcijos leidimą;

14.6. dėl kilnojamų atrakcionų parkų įrengimo saugumo, jeigu bus organizuojamas kilnojamas atrakcionų parkas, kuriame veiks pramoginiai įrenginiai, priskiriami potencialiai pavojingiems įrenginiams;

14.7. dėl renginių su gyvūnais suderinti su Valstybinės maisto ir veterinarijos tarnybos atitinkamo departamento skyriumi.

15. Jei prašyme dėl leidimo išdavimo organizuoti renginį pateikta neišsami informacija (dėl renginio turinio, vietos, laiko ar kt.), Koordinatorius prašo per 5 darbo dienas pateikti papildomus dokumentus ar informaciją. Tokiu atveju prašymo dėl leidimo organizuoti renginį nagrinėjimo laikas skaičiuojamas nuo papildomų (patikslintų) dokumentų gavimo dienos.

16. Prašymus nagrinėja Koordinatorius. Tais atvejais, kai gaunami skirtingų Renginių organizatorių prašymai organizuoti renginius toje pačioje vietoje tuo pačiu ir (ar) panašiu laiku, prašymus nagrinėja ir pasiūlymus Savivaldybės administracijos direktoriui teikia administracijos direktoriaus įsakymu sudaryta Komisija, kuri prašymus vertina ir sprendimą priima atsižvelgdama į šiuos kriterijus:

16.1. prašymą pateikęs Renginio organizatorius turi ne mažesnę kaip 3 metų patirtį organizuojant tokio ar panašaus pobūdžio renginius ir gali pateikti tai patvirtinančius dokumentus;

16.2. prašymą pateikęs Renginio organizatorius kartu pateikia aiškų renginio strategijos planą, kuriame numatyta renginio vadyba, veiklų organizavimas ir kt.;

16.3. renginiu siekiama tenkinti įvairių visuomenės grupių kultūrinius, sporto ir sveikos gyvensenos ugdymo poreikius;

16.4. renginys pritaikytas judėjimo ir kitokias negalios formas turintiems asmenims.

17. Atsižvelgiant į renginio dydį bei sudėtingumą, Koordinatorius gali sukviesti renginio aptarimą ir į jį kviesti Renginio organizatorių bei atsakingus Savivaldybės administracijos padalinių, institucijų atstovus. Renginio sudėtingumą lemia šios aplinkybės:

17.1. renginio vieta;

17.2. numatomas dalyvių ar žiūrovų skaičius bei amžiaus grupė (atsižvelgiant į renginio vietą);

13.3. ar reikalingi (jei taip – kokio masto) eismo apribojimai ir jo organizavimo pakeitimai;

17.4. ar reikalingos specialios žmonių saugumo užtikrinimo priemonės;

17.5. ar numatoma prekyba alkoholiniais gėrimais;

17.6. kitos aplinkybės.

18. Didelių (masinių) renginių organizavimui Savivaldybės administracijos direktoriaus įsakymu gali būti sudaromas organizacinis komitetas iš Savivaldybės administracijos padalinių, Renginio organizatoriaus, Policijos ir kitų žinybų deleguotų atstovų.

19. Sprendimą išduoti leidimą organizuoti renginį priima Savivaldybės administracijos direktorius ir įteisina savo įsakymu. Sprendime numatomi įpareigojimai Renginio organizatoriui ir Savivaldybės administracijos padaliniams.

20. Atsižvelgiant į Savivaldybės interesus ir kitas svarbias aplinkybes (planuojamo renginio teritoriją, vietą, sezoną, dalyvių skaičių, renginio pobūdį ar jo turinį, Savivaldybės ar valstybės nustatytus ribojimus ar reikalavimus renginiams ir kt.), Savivaldybės administracijos direktorius arba Koordinatorius, suderinęs su Savivaldybės administracijos direktoriumi, gali pasiūlyti Renginio organizatoriui kitą renginio vietą ir (ar) laiką. Renginio organizatoriui atsisakius pakeisti vietą ir (ar) laiką, leidimas renginiui neišduodamas.

21. Apie atsisakymą išduoti leidimą organizuoti renginį Koordinatorius informuoja Renginio organizatorių:

21.1. per 7 darbo dienas nuo prašymo gavimo įregistravimo dienos, kai prašymą nagrinėja Koordinatorius;

21.2. per 10 darbo dienų nuo prašymo gavimo įregistravimo dienos, kai prašymą nagrinėja Komisija.

22. Leidimas organizuoti renginį neišduodamas:

22.1. jeigu prašymas pateikiamas anksčiau nei nurodyta šio Aprašo 10.1 papunktyje;

22.2. jeigu Renginio organizatorius nepateikia patikslintų dokumentų ar informacijos per Koordinatoriaus nustatytą laiką;

22.3. jeigu Renginio organizatorius atsisako pakeisti renginio vietą ir (ar) laiką Aprašo 20 punkte numatytu atveju;

22.4. jeigu Renginio organizatoriui jau buvo paskirta administracinė nuobauda už padarytus teisėtvarkos pažeidimus organizuojant renginį, jo organizuotas renginys buvo nutrauktas dėl tvarkos pažeidimų arba dėl didelės materialinės žalos padarymo, ar Renginio organizatorius nesutvarkė renginio vietos jam pasibaigus, ar Policija yra pateikusi informaciją, kad Renginio organizatorius ankstesnį kartą nesilaikė teisės aktuose nustatytų reikalavimų. Leidimas neišduodamas dvejus metus nuo padaryto pažeidimo datos;

22.5. kitais atvejais, Savivaldybės administracijos direktoriui priėmus motyvuotą sprendimą.

23. Po renginio gali būti kviečiamas organizacinis komitetas įvykusiam renginiui aptarti.

24. Renginio organizatorius, gavęs Leidimą, privalo jį turėti renginio vietoje ir saugoti iki renginio pabaigos, prireikus pateikti policijos pareigūnams bei valdžios atstovams. Leidimo kopija ir papildomi dokumentai saugomi pas Koordinatorių.

25. Jeigu po Leidimo išdavimo atsiranda aplinkybės, nurodytos Aprašo 22.4 papunktyje, ar paaiškėja, kad Renginio organizatorius pateikė neteisingus duomenis, ar kad vykstančio renginio metu nesilaiko nustatytų reikalavimų, Savivaldybės administracijos direktorius savo įsakymu panaikina leidimą organizuoti renginį. Renginio organizatorius raštu informuojamas apie Leidimo panaikinimą.

# III SKYRIUS

# RENGINIŲ LAIKAS

26. Vieši renginiai viešo naudojimo teritorijose gali vykti nuo 8.00 val. iki 22.00 val., o grojimas ir garso transliavimas – nuo 11.00 iki 22.00 val.

27. Renginių laikas  gali būti pratęstas tik Savivaldybės administracijos direktoriaus įsakymu, tačiau renginys gali vykti ne ilgiau nei iki 3.00 val. nakties.

# IV SKYRIUS

# RENGINIŲ VIETA

28. Savivaldybės administracijos leidimo reikia renginiams (išskyrus Aprašo 7 punkte aprašytus renginius), organizuojamiems visose viešosiose Savivaldybės vietose, taip pat ir renginiams specialiose, tam skirtose vietose (koncertams, sporto varžyboms), jei renginio teritorijos ribos didesnės nei tos teritorijos valdytojo arba nuomotojo administruojamos ribos.

# V SKYRIUS

#  REIKALAVIMAI RENGINIŲ ORGANIZATORIAMS

29. Renginio organizatorius privalo:

29.1. renginį suderinti su visomis žinybomis, kuriomis būtina pagal renginio pobūdį;

29.2. užtikrinti žmonių bei renginyje naudojamo turto saugumą:

29.2.1. savo ar saugos tarnybų pajėgomis palaikyti viešąją tvarką ir prižiūrėti renginio teritoriją, kad į ją nebūtų įnešti ginklai, pirotechninės priemonės ir kiti daiktai, kuriais gali būti sužaloti žmonės, psichoaktyvios medžiagos ir alkoholis, nebūtų įleidžiami neblaivūs ar nuo psichoaktyvių medžiagų apsvaigę asmenys, suteikti visokeriopą pagalbą tarnyboms, užtikrinančioms viešąją tvarką renginiuose;

29.2.2. organizuojant didelius (masinius) renginius visais atvejais sudaryti sutartis su saugos tarnybomis arba Policija dėl viešosios tvarkos palaikymo ir renginio saugumo užtikrinimo;

29.3. palaikyti švarą ir tvarką;

29.4. ilgesnių kaip 2 val. ir renginių su lauko prekyba vietas pagal numatomą dalyvių ar žiūrovų skaičių aprūpinti reikalingu kiekiu lauko tualetų (ne mažiau kaip 1 tualetas 100 žmonių);

29.5. užtikrinti, kad renginiuose, kurie skirti vaikams ir jaunimui iki 18 metų, nebūtų prekiaujama alkoholiniais gėrimais ir jie nebūtų vartojami;

29.6. renginių metu neviršyti Savivaldybės tarybos nustatytų triukšmo lygio rodiklių Savivaldybės teritorijoje;

29.7. užtikrinti, kad renginyje nebūtų naudojami vienkartiniai plastikiniai gaminiai;

29.8. jeigu renginyje leidžiama prekiauti alkoholiniais gėrimais, užtikrinti, kad prekyba alkoholiniais gėrimais vyktų tam tikroje apibrėžtoje teritorijoje;

29.9. turėti reikiamus leidimus, derinimus ar kitus dokumentus renginyje numatomai veiklai:

29.9.1. krašto keliuose numatomus renginius derinti su Lietuvos automobilių kelių direkcijos prie Susisiekimo ministerijos atsakingais darbuotojais;

29.9.2. pasiruošimo renginiui ir renginio metu numatomus eismo apribojimus ar nukreipimus derinti su Policija;

29.9.3. jeigu prekyba renginio metu leista Renginio organizatoriui prašant – užtikrinti, kad prekiaujantys asmenys turėtų reikiamus leidimus;

29.9.4. jei renginio metu bus prekiaujama maisto produktais arba jie bus dalijami – turėti Valstybinės maisto ir veterinarijos tarnybos leidimą, jei vyks užsiėmimai su gyvūnais – informuoti Valstybinę maisto ir veterinarijos tarnybą;

29.9.5. veiklai ar darbams, kuriems būtini specialūs leidimai ar licencijos (pvz.: bepiločiai orlaiviai, atrakcionai, fejerverkai, scenų, konstrukcijų montavimas, darbas su elektrine įranga ir kt.), turėti reikiamus atitinkamų institucijų leidimus arba licencijas tai veiklai;

29.9.6. organizuojant parodomąsias ir kitokio sporto varžybas, kurios susijusios su neįprastu dalyvių ar žiūrovų fiziniu ar emociniu krūviu, jei renginys vyks ekstremaliomis gamtinėmis sąlygomis – užtikrinti, kad dalyviams ir žiūrovams bus suteikta kvalifikuota medicinos pagalba;

29.9.7. planuojant techninių ar pavojingų sporto šakų varžybas viešojo naudojimo teritorijoje – gauti atitinkamos sporto šakos federacijos leidimą numatomoms varžyboms konkrečioje vietoje;

29.9.8. planuojant parodomuosius aviacinius renginius (aviacijos šventes, parodomuosius skrydžius, apžvalginius žmonių skraidinimus) – gauti civilinės aviacijos administracijos leidimą pagal jos nustatytos formos paraišką;

29.9.9. planuojant bepiločių orlaivių skrydžius gauti atsakingų institucijų leidimą;

29.9.10. organizuojant viešą renginį išnuomotoje arba bendro naudojimo teritorijoje, taip pat tais atvejais, kai renginys gali tiesiogiai trukdyti įmonių ar įstaigų darbui (užstoti pagrindinį įėjimą ar privažiavimą ir pan.) – gauti raštišką tos įstaigos, įmonės vadovo arba žemės sklypo savininko (nuomotojo) sutikimą organizuoti renginį jo teritorijoje;

29.9.11. sumokėti Savivaldybės tarybos nustatytas vietines rinkliavas.

29.10. pristatyti iki leidimo išdavimo dokumentus, įrodančius Renginio organizatoriaus pasiruošimą renginiui (suderintas schemas, leidimus, licencijas, raštiškus įsipareigojimus arba sutartis, mokėjimo ir kitus dokumentus);

29.11. nutraukti renginį, kai jis nebetenka Leidime nurodyto pobūdžio arba iš renginio nepašalinami asmenys, kurie pažeidžia Lietuvos Respublikos įstatymus arba kurstoma pažeidinėti įstatymus arba dorovę, kyla grėsmė žmonių sveikatai ir turtui;

29.12. apie atsisakymą organizuoti numatytą renginį nedelsiant informuoti Koordinatorių;

29.13. laikytis ir užtikrinti, kad renginio metu būtų laikomasi Lietuvos Respublikos įstatymų, šio Aprašo, nustatytų viešosios tvarkos, kelių eismo, priešgaisrinės saugos, darbo saugos ir kitų Savivaldybės teritorijoje galiojančių taisyklių, gerbti visuomenės priimtas moralės vertybes, vykdyti teisėtus valdžios atstovų bei Policijos pareigūnų reikalavimus.

# VI SKYRIUS

# BAIGIAMOSIOS NUOSTATOS

30. Policijos pareigūnai, prieš renginį pastebėję, kad nėra imtasi numatytų žmonių saugumo užtikrinimo priemonių, gali uždrausti pradėti renginį, kol saugumas nebus užtikrintas. Policija gali nutraukti renginį, jei jo metu kyla grėsmė žmonių saugumui ir grėsmei pašalinti nėra kitų priemonių.

31. Renginio organizatorius atsako už renginio turinį ir kokybę, už išorinės reklamos, susijusios su konkrečiu renginiu, naudojimą, už dalyvių ir žiūrovų saugumą, už renginio ir pasiruošimo renginiui metu naudojamo turto apsaugą, įsipareigojimus renginio rėmėjams.

32. Renginio organizatoriui iškeltų reikalavimų vykdymą renginio metu kontroliuoja Savivaldybės administracijos direktoriaus įgalioti Savivaldybės darbuotojai, Policijos pareigūnai, taip pat institucijos, išdavusios specialius leidimus bei derinimus, susijusius su organizuojamu renginiu.

33. Kaip laikomasi Aprašo kontroliuoja Savivaldybės administracijos direktorius ar jo įgaliotas asmuo.

\_\_\_\_\_\_\_\_\_\_\_\_\_\_\_\_\_